ΓΡΑΠΤΗ ΕΡΩΤΗΣΗ E-0717/98

υποβολή: Amedeo Amadeo (NI) και Salvatore Tatarella (NI) προς την Επιτροπή

(18 Μαρτίου 1998)

Θέμα: Ηλεκτρονικό Εμπόριο

Λαμβάνοντας υπόψη την "Ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή των Περιφερειών: Μία Ευρωπαϊκή Πρωτοβουλία στο Ηλεκτρονικό Εμπόριο" (έγγρ. COM(97)157 τελικό), ζητείται από την Επιτροπή:

1. να εντατικοποιήσει τις προσπάθειές της για την υιοθέτηση του ηλεκτρονικού εμπορίου στο πλαίσιο των υπηρεσιών της;

2. να προωθήσει πρόγραμμα δράσεως για τον εκσυγχρονισμό όλων των δημοσίων ενώσεων και οργανισμών των κρατών μελών;

3. να δεσμευθεί για τη δημιουργία ρυθμιστικού πλαισίου για την απλοποίηση των διαδικασιών διάδοσης των πληροφοριών στις επιχειρήσεις όλων των κρατών μελών της ΕΕ, για τη ρύθμιση του δικαιώματος γρήγορης και ασφαλούς πρόσβασης στα ενημερωτικά στοιχεία του δημόσιου τομέα, για τη στάθμιση του πεδίου, των ορίων και των παρεκλίσεων όσον αφορά το ανωτέρω δικαίωμα, και για τον ορισμό των κανόνων εμπορίας, συμπεριλαμβανομένου του καθορισμού των τιμών και της προστασίας των δικαιωμάτων πνευματικής ιδιοκτησίας του κάθε κράτους;

4. να προτείνει πρόγραμμα για τη δημιουργία δικτύων ηλεκτρονικής διασύνδεσης μεταξύ ομόλογων δημοσίων οργανισμών των κρατών μελών.

Απάντηση του Κ. Bangemann εξ ονόματος της Επιτροπής

(2 Ιουνίου 1998)

Η Επιτροπή έχει ήδη καταβάλει προσπάθειες για να εφαρμόσει τις ηλεκτρονικές εμπορικές συναλλαγές κατά τη λειτουργία των υπηρεσιών της. Η υποβολή ερευνητικών σχεδίων μέσω του ηλεκτρονικού δικτύου αποτελεί τώρα συνήθη πρακτική στα πλαίσια του Προγράμματος προηγμένων τεχνολογιών επικοινωνιών και υπηρεσιών (ACTS), το ίδιο δε θα ισχύει και με το νέο Πρόγραμμα της Κοινωνίας των Πληροφοριών. Ωστόσο, η εμπειρία της Επιτροπής κατά την αγορά εξοπλισμού γραφείων δείχνει ότι μέχρι τώρα λίγες είναι οι επιχειρήσεις εκείνες που επιθυμούν να συνδιαλαγούν με την Επιτροπή δια της ηλεκτρονικής οδού, κυρίως για λόγους εμπιστευτικότητας ή και για λόγους ασυμβατότητας των πληροφορικών συστημάτων μεταξύ Επιτροπής και επιχειρήσεων. Η Επιτροπή συνεχίζει τις προσπάθειές της για την εξεύρεση λύσεων.

Η Επιτροπή έχει ξεκινήσει δράση για να προωθήσει τον εκμοντερνισμό και τον διευρωπαϊκό συντονισμό διαφόρων οργανισμών στήριξης των ΜΜ επιχειρήσεων, περιλαμβανομένων μάλιστα και ενώσεων για ηλεκτρονικές εμπορικές συναλλαγές στα πλαίσια των προγραμμάτων εργασίας TEN-Telecom, Telematics και IDA, που αποσκοπούν στη δημιουργία Διευρωπαϊκών επικοινωνιακών δικτύων. Η Επιτροπή υποστήριξε ακόμη δραστήρια τη διαλειτουργικότητα των ηλεκτρονικών συναλλαγών μέσω της Κοινής Δήλωσης για την ανοικτή πρόσβαση των Ευρωπαϊκών ΜΜΕ στις ηλεκτρονικές εμπορικές συναλλαγές και τη σύσταση του Ευρωπαϊκού Φόρουμ (Εlectronic commerce- ECE), έτσι ώστε να προωθηθεί και επιταχυνθεί η ανάπτυξη ομάδων ενδιαφερομένων για την ανάπτυξη ηλεκτρονικών εμπορικών συναλλαγών στην Ευρώπη.

Στην Ανακοίνωση της Επιτροπής " A European initiative on electronic commerce", υπογραμμίζονταν η ανάγκη να δημιουργηθεί ένα πλήρες και αποτελεσματικό κανονιστικό πλαίσιο με το οποίο θα ενθαρρύνεται η ανάπτυξη των ηλεκτρονικών συναλλαγών στην Ευρώπη, παρέχοντας την κατάλληλη νομική βάση. Το κατάλληλο κανονιστικό πλαίσιο θα πρέπει να μην αποτελεί αυτοσκοπό αλλά να παρέχει πράγματι σωστή προστασία του δημοσίου συμφέροντος. Η Επιτροπή εξετάζει σήμερα ορισμένα ειδικά νομικά θέματα που συνιστούν φραγμούς για την ελεύθερη διακίνηση των ηλεκτρονικών εμπορικών υπηρεσιών και θα δημοσιεύσει, το πρώτο εξάμηνο αυτού του χρόνου μια πράσινη βίβλο για τον δημόσιο τομέα, που θα ανοίξει δημόσιο διάλογο επί των ζητημάτων αυτών.

Η δημιουργία Διευρωπαϊκών Τηλεματικών Δικτύων μεταξύ συγγενών δημοσίων υπηρεσιών, προς ενίσχυση των Κοινοτικών πολιτικών και δράσεων, αποτελεί το ουσιαστικό αντικείμενο του Προγράμματος Ανταλλαγών δεδομένων μεταξύ υπηρεσιών του Δημοσίου (IDA). Για παράδειγμα, ορισμένα ειδικά σχέδια στα πλαίσια του IDA διευκολύνουν την αναζήτηση πληροφοριών που διαθέτει κάποιο Κράτος μέλος από εθνικές αρχές άλλου κράτους, πράγμα που μεγιστοποιεί την αποτελεσματικότητα και τα πλεονεκτήματα των Κοινοτικών πολιτικών. Στο κοντινό μέλλον, το IDA θα αποκτήσει μια πιο εμπορική φυσιογνωμία και θα προσφέρει περισσότερες υπηρεσίες, με μεγαλύτερη έμφαση σε ζητήματα οικονομικής και νομισματικής ενοποίησης, διεύρυνσης της Κοινότητας, υπηρεσιών προς τους πολίτες και διαθεσμικής επικοινωνίας.